A BIZOTTSÁG HATÁROZATA
(2004. szeptember 29.)
a Cedrus libani és a Pinus brutia fajnak az 1999/105/EK tanácsi irányelv követelményeinek meg nem felelő vetőmagja és az e magból előállított ültetési anyag ideiglenes forgalomba hozatalának engedélyezése tekintetében a tagállamok felhatalmazásáról
(az értesítés a B(2004) 3138. számú dokumentummal történt)
(2004/678/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az erdészeti szaporítóanyagok forgalmazásáról szóló, 1999. december 22-i 1999/105/EGK tanácsi irányelvre (1) és különösen annak 18. cikke (1) bekezdésére,
mivel:
(1)
Franciaországban a Cedrus libani és a Pinus brutia faj vetőmagjának és az e magból előállított ültetési anyagnak az előállítása jelenleg nem elegendő, így az 1999/105/EK irányelv előírásainak megfelelő szaporítóanyag iránti igényt nem lehet kielégíteni.
(2)
Harmadik országok nincsenek abban a helyzetben, hogy az érintett fajok vetőmagjából és az e magból előállított ültetési anyagból elegendő mennyiséget tudjanak szállítani a közösségi szaporítóanyagok által képviselt minőségben és az 1999/105/EK irányelv rendelkezéseinek megfelelően.
(3)
Franciaország következésképpen azzal a kéréssel fordult a Bizottsághoz, hogy az irányelvnek megfelelően engedélyezze számára, hogy az irányelvben foglaltakhoz képest kevésbé szigorú követelményeknek megfelelő vetőmagot és az e magból előállított ültetési anyagot fogadhasson el forgalmazás céljára.
(4)
A hiányzó mennyiség pótlása érdekében tehát Franciaországot fel kell hatalmazni, hogy egy meghatározott időszakon belül az érintett fajok kevésbé szigorú követelményeknek megfelelő vetőmagjának és az e magból előállított ültetési anyagának forgalmazását engedélyezhesse.
(5)
A vetőmagot - amennyiben lehetséges - a megfelelő fajok természetes elterjedési területén található származási helyeken kell gyűjteni, továbbá az anyag azonosságát biztosító lehető legszigorúbb garanciával kell ellátni. Továbbá a vetőmagot és az e magból előállított ültetési anyagot csak akkor szabad forgalomba hozni, ha mellékelik hozzá a kérdéses szaporítóanyag egyes részleteire vonatkozó információkat tartalmazó dokumentumot.
(6)
Továbbá más tagállamokat is fel kell hatalmazni, hogy a területükön az 1999/105/EK irányelvben meghatározottaknak megfelelően az azonosítást és címkézést illetően kevésbé szigorú követelményeknek megfelelő vetőmag és az e magból előállított ültetési anyag forgalmazását engedélyezhessék, amennyiben az ilyen anyag forgalmazását a másik tagállamokban e határozat alapján engedélyezték.
(7)
Az e határozatban előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága véleményével,
ELFOGADTA EZT A HATÁROZATOT:
1. cikk
(1) A Közösségben a Cedrus libani és a Pinus brutia faj ültetési anyagának az előállítására szánt, az 1999/105/EK irányelv 13. és 14. cikkében meghatározott azonosítási és címkézési feltételeknek nem megfelelő vetőmagjának forgalmazása 2005. május 31-ig, a határozat mellékleteiben foglalt követelményekkel összhangban engedélyezett.
(2) A fent említett vetőmagból előállított ültetési anyag Közösségen belüli forgalmazása 2010. május 31-ig engedélyezett, amennyiben a határozat II. mellékletében meghatározott követelmények megvalósulnak.
E határozat alkalmazásában az 1999/105/EK tanácsi irányelv 2. cikkében található meghatározásokat kell használni.
2. cikk
Minden olyan beszállítónak, aki az 1. cikkben meghatározott vetőmagot kíván forgalomba hozni, abban a tagállamban kell engedélyért folyamodnia, amelyben alapították, vagy amelybe importálni kíván. Az érintett tagállam a beszállító számára engedélyezi a vetőmag forgalomba helyezését, kivéve ha:
a)
elegendő bizonyíték vonja kétségbe, hogy a beszállító az engedélyezési kérelmében meghatározott vetőmagmennyiséget nem képes forgalomba hozni; vagy
b)
a határozat mellékleteiben meghatározott követelmények nem teljesülnek.
3. cikk
A határozat alkalmazásában a tagállamok adminisztratív segítséget nyújtanak egymásnak. Franciaország az 1. cikk tekintetében koordináló tagállamként jár el annak biztosítása érdekében, hogy az engedélyezett teljes mennyiség ne haladja meg az I. mellékletben meghatározott maximális mennyiséget.
Minden olyan tagállam, amelyhez a 2. cikk alapján kérelem érkezik, azonnal értesíti a koordináló tagállamot a kérelemben szereplő mennyiség nagyságáról. A koordináló tagállam azonnal tájékoztatja az értesítést küldő tagállamot arról, hogy az engedélyezés eredményeképpen átlépnék-e a maximális mennyiséget.
4. cikk
A tagállamok haladéktalanul tájékoztatják a Bizottságot és a többi tagállamot a határozat alapján jóváhagyott forgalomba hozatali engedélyekben foglalt mennyiségekről.
5. cikk
Ennek a határozatnak a tagállamok a címzettjei.
Kelt Brüsszelben, 2004. szeptember 29-én.